ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Οκτωβρίου 1999

που τροποποιεί για δεύτερη φορά την απόφαση 1999/293/ΕΚ για ορισμένα μέτρα προστασίας από τον καταρροϊκό πυρετό των προβάτων (bluetongue) σε ορισμένα τμήματα της ελληνικής επικράτειας

[κοινοποιηθείσα υπό τον αριθμό Ε(1999) 3106]

(Το κείμενο στην ελληνική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(1999/683/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, για τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζωντανών ζώων και προϊόντων με σκοπό την ολοκλήρωση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,

Εκτιμώντας τα ακόλουθα:

(1) λόγω της εμφάνισης εστιών καταρροϊκού πυρετού των προβάτων σε ορισμένα νησιά του νοτιοανατολικού τμήματος της ελληνικής επικράτειας, η Επιτροπή έλαβε μέτρα προστασίας με την απόφαση 1999/293/ΕΚ(3), όπως τροποποιήθηκε από την απόφαση 1999/623/ΕΚ(4)·

(2) τα μέτρα αυτά επεκτάθηκαν στις νομαρχίες του Έβρου, της Ροδόπης και της Ξάνθης, διότι διαπιστώθηκε η κυκλοφορία του ιού στις νομαρχίες του Έβρου και της Ροδόπης, με την απόφαση 1999/623/ΕΚ·

(3) από τα αποτελέσματα μιας ορολογικής έρευνας που πραγματοποιήθηκε κατά τη διάρκεια του δεύτερου δεκαπενθήμερου του Αυγούστου 1999 προκύπτει ότι κυκλοφορεί ο ιός του καταρροϊκού πυρετού των προβάτων στις νομαρχίες Σερρών και Δράμας·

(4) δεδομένου ότι δεν υπάρχουν οικολογικά σύνορα, οι ξενιστές που ενέχονται στη μετάδοση της ασθένειας δύνανται να προωθηθούν ενεργά ή να μεραφερθούν από τους ανέμους σε μακρινές αποστάσεις·

(5) πρέπει να περιοριστούν οι μετακινήσεις των ζώων των ευαίσθητων ειδών, ώστε να μην ευνοηθεί η πρόοδος της ασθένειας μέσω των ζώων που έχουν προσβληθεί από τον ιό·

(6) ως εκ τούτου, πρέπει να τροποποιηθεί η απόφαση 1999/293/ΕΚ, ώστε να συμπεριληφθούν σε αυτήν οι νομαρχίες Σερρών, Δράμας και Καβάλας·

(7) πρέπει να ληφθούν μέτρα πρόληψης, όσον αφορά τις μετακινήσεις των ζώων των ευαίσθητων ειδών από τις γειτονικές νομαρχίες της μολυσμένης ζώνης·

(8) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 πρώτο και δεύτερο εδάφιο της απόφασης 1999/293/ΕΚ, οι λέξεις "των νομαρχιών Δωδεκανήσου, Σάμου, Έβρου, Ροδόπης και Ξάνθης" αντικαθίστανται από τις λέξεις "των νομαρχιών Δωδεκανήσου, Σάμου, Έβρου, Ροδόπης, Ξάνθης, Σερρών, Δράμας και Καβάλας".

Άρθρο 2

Στο άρθρο 1 της απόφασης 1999/293/ΕΚ, προστίθεται το ακόλουθο εδάφιο: "Η Ελλάδα επιτρέπει την αποστολή από τις νομαρχίες Κιλκίς και Θεσσαλονίκης, ζώων ευαίσθητων στον καταρροϊκό πυρετό των προβάτων που έχουν διαμείνει στο έδαφος αυτών των δύο νομαρχιών μόνον εφόσον η ειδική για τον καταρροϊκό πυρετό των προβάτων ορολογική δοκιμή ανίχνευσης αντισωμάτων στην οποία υπεβλήθησαν τα ζώα αυτά έδωσε αρνητικά αποτελέσματα εντός των δέκα ημερών που προηγούνται της αποστολής τους."

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες, 7 Οκτωβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 114 της 1.5.1999, σ. 55.

(4) ΕΕ L 245 της 17.9.1999, σ. 52.